32000R0264
L 029/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 264/2000 НА КОМИСИЯТА
от 3 февруари 2000 година
за прилагане на Регламент (ЕО) № 2223/96 на Съвета по отношение на краткосрочната статистика на публичните финанси
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2223/96 на Съвета от 25 юни 1996 г. относно Европейската система за национални и регионални сметки в Общността (1), изменен с Регламент (ЕО) № 448/98 (2), и по-специално член 3, параграф 2 от него,
като има предвид, че:
(1)
Съгласно член 104, параграф 2 от Договора Комисията следи развитието на бюджетната ситуация,
(2)
Регламент (ЕО) № 1466/97 на Съвета от 7 юли 1997 г. относно засилване на наблюдението на бюджетните позиции и наблюдението и координацията на икономическите политики (3) счита за подходящо процедурата за многостранно наблюдение в член 99, параграфи 3 и 4 от Договора да се допълни със система за ранно предупреждение, чрез която Съветът на ранен етап да насочва вниманието на държавата-членка към необходимостта да предприеме корективни бюджетни мерки, за да не се допусне бюджетен свръхдефицит.
(3)
Докладът на Екофин относно статистическите изисквания в Икономическия и валутен съюз, одобрен на 18 януари 1999 г., посочва по-специално необходимостта от обща и хармонизирана краткосрочна статистика на публичните финанси за държавите-членки, и по-специално за онези от тях, които членуват в Икономическия и паричен съюз.
(4)
Националните счетоводни правила, и по-специално понятията в Европейската система от сметки 1995 (ЕSA 95) се считат за инструменти за осигуряване на сравнимост и прозрачност на данните между държавите-членки.
(5)
Трябва да се прилага поетапен подход към съставянето на пълен комплект от тримесечни отчети за сектор държавно управление в рамките на ЕSA 95, като през 2000 г. се започне с първия набор от компоненти на отчетите на държавно управление, които да се представят съобразно понятията в ЕSA 95.
(6)
Следва да се даде приоритет на компонентите, които дават надеждни предвиждания за тенденциите в развитието на публичните финанси и които трябва редовно да се предоставят за съответния период.
(7)
Данъците, действителните вноски за обществено осигуряване и социалните помощи, като първи комплект средства, ще дадат сигнал за ранно предупреждение за възможните рискове за изпълнението на бюджета и полезна информация за цикличното развитие на икономиката.
(8)
Проведени са консултации с Комитета по парична и финансова статистика и статистика на платежния баланс, създаден с Решение 91/115/ ЕИО на Съвета (4), изменено с Решение 96/174/ЕС (5),
(9)
Мерките, предвидени в настоящия регламент, са в съответствие със становището на Статистически програмен комитет, създаден с Решение 89/382/ЕИО Евратом (6),
ПРИЕ НАСТОЯЩИЯ РЕГЛАМЕНТ:
Член 1
Цел
Целта на настоящия регламент е да определели списъка и основните характеристики на категориите трансакции в ЕSA 95, които трябва да се предоставят всяко тримесечие от всички държави-членки от 2000 г., за да се разполага с обща и хармонизирана краткосрочна статистика на публичните финанси.
Член 2
Категории, предоставяни в тримесечните данни
Държавите-членки предоставят на Комисията (Евростат) тримесечни данни в следните категории приходи и разходи на държавно управление, така както са кодифицирани в ЕSA 95:
oт приходната страна:
-
данъци върху производството и вноса (D.2)
-
от които: данъците от вида ДДС (D.211)
-
текущи данъци върху дохода, богатството, др. (D.5)
-
данъци върху капитала (D.91)
-
действителни вноски за обществено осигуряване (D.611),
от разходната страна:
-
социалните помощи, които са различни от социалните трансфери в натура (D.62).
Член 3
Източници и методи за съставяне на тримесечните данни
Съставянето на тримесечните данни за категориите, посочени в член 2, отговаря на следните правила:
1.
тримесечните данни се базират на пряката информация, която е на разположение от основните източници, като например публични отчети или административни източници, които представляват за всяка категория най-малко 90 % от сумите в нея;
2.
пряката информация се допълва с корекции относно покритието, ако това е необходимо, и с концептуални корекции, за да се приведат тримесечните данни в съответствие с понятията в ЕSA 95;
3.
тримесечните данни трябва да са съвместими със съответните годишни данни.
Член 4
Срокове за предаване на тримесечните данни
1. Тримесечните данни се предоставят в Комисията (Евростат) в срок, който не надвишава три месеца от края на тримесечието, за което се отнасят данните.
2. В същия срок се предоставят всички ревизии на данните за предходни тримесечия.
3. Първото предаване на тримесечни данни е за първото тримесечие на 2000 г. Тези данни трябва да се предоставят не по-късно от 30 юни 2000 г.
Член 5
Предоставяне на времевите редове
1. Държавите-членки предоставят на Комисията (Евростат) тримесечни данни за категориите, посочени в член 2, като се започне от първото тримесечие на 1991 г.
2. Данните за предходни периоди се съставят съгласно източниците и методите, посочени в член 3, параграфи 2 и 3.
3. Данните за предходни периоди от първото тримесечие на 1998 г. до четвъртото тримесечие на 1999 г. се предават на Комисията (Евростат) не по-късно от 31 декември 2000 г.
4. Данните за предходни периоди от първото тримесечие на 1991 г. до четвъртото тримесечие на 1997 г. се предават на Комисията (Евростат) не по-късно от 30 юни 2002 г.
Член 6
Разпоредби относно преходните периоди
1. Разпоредбите относно преходните периоди се отнасят за държави-членки, които не са в състояние да предадат тримесечни данни от 2000 г. в съответствие със сроковете, посочени в член 4, параграф 1, и в съответствие с източниците и методите, посочени в член 3.
2. Тези държави-членки предават на Комисията (Евростат) своите „най-добри тримесечни предварителни разчети“ в съответствие със сроковете, посочени в член 4.
3. Същевременно те трябва да посочат какви стъпки е необходимо да предприемат, за да спазят източниците и методите, посочени в член 3.
4. Сроковете в разпоредбите относно преходните периоди не надвишават сроковете, посочени в приложението към настоящия регламент.
Член 7
Прилагане на регламента
1. Държавите-членки предоставят на Комисията (Евростат) описание на използваните източници и методи за съставянето на тримесечни данни (първоначално описание) не по-късно от март 2000 г.
2. Всички ревизии на първоначалното описание на източниците и методите, които са използвани за съставяне на тримесечни данни, се предоставят от държавите-членки на Комисията (Евростат) при предаването на ревизираните данни.
3. Първоначалното описание и възможните ревизии са предмет на споразумение между съответната държава-членка и Комисията (Евростат).
4. На базата на описанието/описанията, представено/и от държавите-членки, Комисията (Евростат) проверява по-специално приложението на критерия за 90 %, който се изисква по член 3, параграф 1, за първия тримесечен предварителен разчет за всяка от категориите, посочени в член 2.
Ако стане ясно, че държавата-членка не е в състояние да изпълни критерия за 90 % поради условията в страната, Комисията (Евростат) може да предостави частична дерогация за тази държава-членка.
5. Комисията (Евростат) информира Статистическия програмен комитет и Комитета по парична и финансова статистика и статистика на платежния баланс за източниците и методите, които се използват от всяка държава-членка.
Член 8
Влизане в сила
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 февруари 2000 година.